Fossils Wear OS smartwatch er blevet bedre ven med din iPhone

Smartwatches med Wear OS og iPhones er normalt lige så gode til at tale sammen som FCK- og Brøndby-fans, men den femte generation af Fossils smartwatches ser ud til at ændre på det. For første gang på en enhed med Googles Wear OS-operativsystem bliver det muligt at besvare indgående opkald direkte på uret – frem for bare at få en besked om opkaldet.

I modsætning til hybriden Fossil Q Machine, som vi anmeldte sidste år, er Fossil Gen 5 et ”rigtigt” smartwatch med trykfølsom AMOLED-skærm og dertilhørende kortere batterilevetid. Men for at komme uden om den udfordring har Fossil introduceret fire nye presets, der tilpasser urets funktioner så batteritiden optimeres. Det skulle, ifølge Fossil, give op til et par dages batterilevetid på uret inden det igen skal oplades – også selv om notifikationer og pulsmåler er aktiveret.

En anden ny funktion er den vandtætte højttaler, der gør det muligt at høre svar fra eksempelvis Google Assistant. Hvis du ikke stiller alt for store soniske krav, kan du også lytte til musik via den indbyggede Spotify-app. Uret har otte gigabyte lagerplads til musik, apps og deslige.

De seks varianter af Fossil Gen 5 Smartwatch.

5 Gen Smartwatch er blevet kørt ud i butikkerne i dag til en pris på 299 euro – knapt 2.300 kroner. Det fås i to grundlæggende varianter i enten sort eller guld – og derudover med forskellige remme. Se en oversigt ovenfor – og læs mere om urene hos Fossil.